A BIZOTTSÁG HATÁROZATA
(2009. január 13.)
a 2001/881/EK és a 2002/459/EK határozatnak a németországi, franciaországi, olaszországi és ausztriai állat-egészségügyi határállomások jegyzéke tekintetében történő módosításáról
(az értesítés a C(2008) 8995. számú dokumentummal történt)
(EGT-vonatkozású szöveg)
(2009/38/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (3) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdésének második albekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 6. cikke (2) bekezdésének bevezető mondatára és b) pontjára,
mivel:
(1)
A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozat (4) melléklete meghatározza a harmadik országokból a Közösségbe hozott élő állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékét (a továbbiakban: állat-egészségügyi határállomások jegyzéke).
(2)
Az állat-egészségügyi határállomások jegyzéke valamennyi állat-egészségügyi határállomás tekintetében tartalmazza a Traces-egységszámot. A Traces számítógépes rendszert a Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozat (5) vezette be. A Traces felváltja az állat-egészségügyi hatóságokat összekötő számítógépes hálózatról (Animo) szóló, 1991. július 19-i 91/398/EGK bizottsági határozattal (6) bevezetett hálózaton alapuló, az állatok és egyes termékek Közösségen belüli kereskedelme és behozatala során történő mozgásának nyomon követését szolgáló korábbi Animo-rendszert.
(3)
A mezőgazdasági termékek kereskedelméről szóló, az Európai Közösség és a Svájci Államszövetség között létrejött megállapodás (7) (a továbbiakban: megállapodás) 2002. június 1-jén hatályba lépett. A megállapodás 11. melléklete intézkedéseket tartalmaz egyes állatbetegségek ellenőrzése és bejelentése, illetve az élő állatok, azok spermája, petesejtjei és embriói kereskedelme és harmadik országokból történő behozatala vonatkozásában.
(4)
A megállapodás a fent említett felek képviselőiből álló állat-egészségügyi vegyes bizottság felállításáról rendelkezik. A bizottság feladata, hogy megvizsgálja a megállapodás 11. mellékletével és annak végrehajtásával kapcsolatban felmerülő bármely kérdést. Határozhat a melléklet függelékeinek módosításáról, különösen azok kiigazítása és frissítése céljából.
(5)
A megállapodás 11. mellékletét egy új megállapodás módosította. Az új megállapodást aláírták és az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás módosításáról szóló, az Európai Közösség és a Svájci Államszövetség között létrejött megállapodás Közösség által történő aláírásáról és ideiglenes alkalmazásáról szóló, 2008. december 18-i 2008/979/EK tanácsi határozat (8) alapján a Közösség ideiglenesen alkalmazza.
(6)
Emellett az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás által létrehozott állat-egészségügyi vegyes bizottságnak a megállapodás 11. melléklete 2., 3., 4., 5., 6. és 10. függelékét módosító 1/2008. határozatára vonatkozó közösségi álláspontról szóló 2009/13/EK határozatával (9) a Tanács módosította a megállapodás 11. mellékletének megfelelő függelékeit. E módosításokból kifolyólag egyes németországi, franciaországi, olaszországi és ausztriai állat-egészségügyi határállomásoknak be kell szüntetniük a Svájcból érkező megfelelő szállítmányok állat-egészségügyi ellenőrzését.
(7)
Ezért helyénvaló a 2001/881/EK határozat mellékletében szereplő állat-egészségügyi határállomások jegyzékéből törölni a Svájccal határos következő állat-egészségügyi határállomásokra vonatkozó bejegyzést: Németországban: Konstanz Straße és Weil/Rhein; Franciaországban: Ferney-Voltaire (Genf), Saint-Louis Bâle (reptér és közút) és Saint-Julien Bardonnex; Olaszországban: Campocologno, Chiasso (közút és vasút) és Gran San Bernardo-Pollein; valamint Ausztriában: Feldkirch-Buchs, Feldkirch-Tisis és Höchst.
(8)
Az Animo számítógépes hálózat egységeinek felsorolásáról és a 2000/287/EK határozat hatályon kívül helyezéséről szóló, 2002. június 4-i 2002/459/EK bizottsági határozatban (10) található egységek jegyzéke tartalmazza a Közösség minden egyes állat-egészségügyi határállomásának Traces-egységszámát. A közösségi jogszabályok következetessége érdekében a jegyzéket ennek megfelelően naprakésszé kell tenni a 2001/881/EK határozat mellékletében eszközölendő módosítások figyelembevételével, hogy ezáltal a két mellékletben szereplő információk azonosak legyenek.
(9)
Ezért a 2001/881/EK és a 2002/459/EK határozatot ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/881/EK határozat melléklete e határozat I. mellékletének megfelelően módosul.
2. cikk
A 2002/459/EK határozat melléklete e határozat II. mellékletének megfelelően módosul.
3. cikk
Ennek a határozatnak a tagállamok a címzettjei.
Kelt Brüsszelben, 2009. január 13-án.